A TANÁCS 2005/93/EK IRÁNYELVE
(2005. december 21.)
a 69/169/EGK irányelvnek a Finnországba történő sörbehozatal ideiglenes mennyiségi korlátozásának tekintetében történő módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 93. cikkére,
tekintettel a Bizottság javaslatára,
tekintettel az Európai Parlament véleményére (1),
tekintettel az Európai Gazdasági és Szociális Bizottság véleményére (2),
mivel:
(1)
A nemzetközi utazás során alkalmazott import forgalmi és jövedéki adó alól nyújtott mentességre vonatkozó törvényi, rendeleti vagy közigazgatási intézkedés által megállapított rendelkezések összehangolásáról szóló, 1969. május 28-i 69/169/EGK tanácsi irányelv (3) 4. és 5. cikke engedményekről rendelkezik a harmadik országokból érkező utasok poggyászaiban található jövedékiadó-köteles termékekre vonatkozóan, amennyiben ez a behozatal nem kereskedelmi jellegű.
(2)
A 69/169/EGK irányelv engedélyezi Finnországnak, hogy a határ menti finn kiskereskedők komoly gazdasági nehézségei, illetve a harmadik országokból történő megnövekedett sörbehozatal által okozott jelentős bevételkiesés miatt a magánszemélyek sörbehozatalára 2005. december 31-ig egy legalább hatliteres korlátozást alkalmazzon. Finnország csupán korlátozott mértékben alkalmazta az engedményt, és a sörbehozatalt személyenként maximum 16 literre korlátozta.
(3)
Az új tagállamok csatlakozása új lehetőségeket teremtett a tagállamokból, különösen Észtországból érkező azon személyek számára, akik sört kívánnak Finnországba vinni. Finnország úgy reagált erre a helyzetre, hogy átlagosan 33 %-kal csökkentette az alkoholtartalmú italokra érvényes adókulcsot, mely változás a legjelentősebb volt az elmúlt 40 évben.
(4)
Az alkoholra érvényes adókulcs csökkentése nemcsak a jövedéki adóból származó bevétel jelentős kiesését eredményezte, hanem növelte az alkohol-, szociális és egészségügyi politikákkal kapcsolatos problémák számát is. Problémák jelentkeztek továbbá a közrendben, és megnövekedett az alkoholfogyasztással kapcsolatos bűncselekmények száma.
(5)
Finnország kérelmezte a 69/169/EGK irányelv 4. cikke (1) bekezdésétől való eltérést annak érdekében, hogy a harmadik országokból érkező utazók sörbehozatalára személyenként egy legalább 16 literes korlátozást alkalmazhasson.
(6)
Figyelembe kell venni Finnország földrajzi helyzetét, a határ menti finn kiskereskedők gazdasági nehézségeit és a harmadik országokból származó megnövekedett sörbehozatal okozta jelentős bevételkiesést.
(7)
Ezekből az okokból kifolyólag és a 69/169/EGK irányelvben megállapított áruk értékeiről és mennyiségeiről készített általános felülvizsgálatra vonatkozó jelenlegi észrevételek fényében helyénvaló, hogy Finnországot 2007. december 31-ig a kért eltérés alkalmazására felhatalmazzák,
ELFOGADTA EZT AZ IRÁNYELVET:
1. cikk
A 69/169/EGK irányelv 5. cikke (9) bekezdése helyébe a következő szöveg lép:
„(9) A 4. cikk (1) bekezdésétől eltérően Finnország 2007. december 31-ig jogosult egy legalább 16 literes maximális mennyiségi korlátozást alkalmazni a harmadik országokból történő sörbehozatalra.”
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2005. december 31-ig megfeleljenek. A tagállamok haladéktalanul közlik a Bizottsággal a törvényi, rendeleti és közigazgatási rendelkezések szövegét, valamint a Bizottság számára megküldenek egy táblázatot ennek az irányelvnek a rendelkezései és az azok közötti megfelelésről.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguk azon főbb rendelkezéseit, amelyeket az ezen irányelv által szabályozott területen fogadnak el.
3. cikk
Ez az irányelv az Európai Unió Hivatalos Lapjában való kihirdetésének napján lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2005. december 21-én.